Hans Ahlmann
Store norske leksikon,Geografi,Naturgeografi,Geografer
Hans Ahlmann var en svensk geograf og diplomat. Han ble professor i geografi ved Stockholms högskola i 1929. Året etter ble han medlem av Andrée-komiteen. Våren 1931 ledet han en svensk-norsk ekspedisjon til Nordaustlandet. I 1934 fortsatte han undersøkelsene, spesielt av breenes forhold på Vest-Spitsbergen, sammen med professor Harald Ulrik Sverdrup. I 1936 ledet han sammen med meteorologen Jón Eythórsson en svensk-islandsk ekspedisjon til Vatnajökull.
Ahlmann var leder for de svensk-norske breundersøkelsene på det nordøstlige Grønland i årene 1939–1940, som ble offentliggjort i Geografiske annaler i 1941–1942, og for breundersøkelser i Kebnekaise, Lappland, fra 1946. Han var initiativtaker til en norsk-britisk-svensk vitenskapelig ekspedisjon til Antarktis i årene 1949–1952, og var fra 1948 formann i ekspedisjonens svenske komité.I 1945 ble han æresdoktor ved Universitetet i Oslo. I perioden 1950-1956 var han svensk ambassadør i Norge. Les mer i Store norske leksikon geografi